Flyplass Helgeland

Historie

Dagens kortbaneflyplasser på Helgeland ble etablert i perioden 1968–1987. Disse ligger i byene Brønnøysund, Mo i Rana, Mosjøen og Sandnessjøen og betjenes av Widerøe med Dash 8 – turbopropfly i hovedsak 39-seters. De går mestedels mellom Trondheim og Bodø. Passasjer til Oslo må som oftest veksle fly i Trondheim.
Spørsmålet om lokalisering av en ny og større flyplass på Helgeland er preget av både flytekniske, geografiske og lokalpolitiske momenter. Det har vært utredet flere alternativer de siste tiårene , uten at det hittil er funnet et alternativ som er politisk samlende og samtidig tilfredsstiller kravene til flytekniske parametre som ender ut i en akseptabel regularitet. Man ønsker en bane på rundt 2000 meters lengde for jetfly, eksempelvis Boeing 737. Mo i Rana lufthavn, Røssvoll har ikke utvidelsesmuligheter til en slik rullebane. Det har heller ikke Mosjøen lufthavn, Kjærstad.
I 2007 frarådet Avinor bygging av en flyplass i Drevja i Vefsn som erstatning for flyplassene i Mo i Rana, Mosjøen og Sandnessjøen, med henvisning til den værmessige tilgjengeligheten for lokaliteten, noe ordføreren i Vefsn, Jann-Arne Løvdal har tilbakevist med begrunnelse i svikt i foretatte værmålinger. Arbeidet for flyplass i Drevja  ble senere gjenopptatt i regi av selskapet Helgeland Lufthavn AS.

Status Polarsirkelen Lufthavnutvikling

Polarsirkelen Lufthavnutvikling er en lobbyistorganisajon støttet av lokalt næringsliv på Helgeland, samt kommunene sammen med de største private bedriftene i kommunene Rødøy, Træna, Lurøy, Rana, Nesna, Hemnes og Hattfjelldal.
Polarsirkelen Lufthavnutvikling leverte i august 2010 søknad om konsesjon for ny stor flyplass til Luftfartstilsynet. Behandlingen av søknaden ble i november 2010 utsatt av Luftfartstilsynet i påvente av arbeidet med ny Nasjonal Transportplan.
I desember 2010 opplyste samferdselsminister Magnhild Meltveit Kleppa at hun hadde bedt Luftfartstilsynet om en redegjørelse for de flyoperative og tekniske forhold for en ny flyplass på Helgeland. Dette skulle tilsynet gjøre ferdig slik at denne saken kunne tas opp på fylkestinget i Nordland i februar 2011.
I en foreløpig teknisk og operativ vurdering som ble overlevert av Luftfartstilsynet til Samferdselsdepartementet ble det i februar 2011 konkludert med at Polarsirkelen lufthavn vil kunne oppnå en teknisk og operativ godkjenning i medhold av luftfartsloven § 7-11. Avinor har senere detaljplanlagt flyplassen og levert konsesjonssøknad om etablering og drift av flyplassen. Luftfartstilsynet har anbefalt denne.
.

Status Helgeland Lufthavn

Helgeland Lufthavn er en lobbyistorganisajon støttet av kommuner og lokalt næringsliv i Vefsn. Den har jobbet for å etablere en flyplass i mellom Drevvatn og Elsfjord i Vefsn omtrent 40 km fra Mosjøen, 50 km fra Sandnessjøen, og 65 km fra Mo i Rana.
15. desember 2010 opplyste Helgeland Lufthavn om nye krevende oppgaver med å få sluttført utredningsarbeidet.
En værrapport utarbeidet av Meteorologisk Institutt på oppdrag for Helgeland Lufthavn ble 27. desember 2010 gjort tilgjengelig i Helgelands Blad og Rana Blad. Rapporten fortalte om omtrent samme værforhold ved den planlagte flyplassen i Drevja som under værmålingene som fikk Avinor til å skrinlegge samme prosjekt både i 2003, 2006 og 2007.
I en foreløpig teknisk og operativ vurdering fra Luftfartstilsynet ble det i februar 2011 konkludert med at Helgeland lufthavn ikke kunne påregne å få
godkjenning i medhold av luftfartsloven § 7-1.
17. februar 2011 ble det kjent at styret i Helgeland lufthavn gikk inn for å avvikle selskapet, noe som ble vedtatt i generalforsamlingen den 23. mars 2011.

Scenarioer for lufthavnstruktur på Midtre og Nordre Helgeland

22. februar 2011 presenterte Gravity Consult en rapport for Fylkestinget, utarbeidet på oppdrag fra fylkesrådet i Nordland. Rapporten søker å vise endringer i passasjertall og passasjerstrømmer ved tre ulike scenarioer for lufthavnstruktur på Midtre og Nordre Helgeland.

Behandling i Nordland fylkesting

I mars 2011 ba Fylkesrådet fylkestinget om å avgjøre saken om flyplass i april 2011. Fylkestinget var bedt om å ta stilling til saken delt opp i to punkter.
- Vi råder fylkestinget til at Røssvoll legges ned til fordel for en storflyplass på Hauan. Vi ber også tinget be departementet gjenoppta konsesjonssøknaden til Polarsirkelen lufthavn så snart som mulig, uttalte fylkesråd Odd Eriksen til Rana Blad i mars 2011.
Fylkestinget sluttet seg  til fylkesrådets forslag om støtte til bygging av en ny stor flyplass på Hauan i Rana. 45 av 53 representanter stemte for forslaget. Fylkestinget ba også Samferdselsdepartementet om snarest å pålegge Luftfartstilsynet å gjenoppta behandlingen av konsesjonssøknaden angående stor flyplass på Hauan.

Videre politisk behandling og framdrift for konsesjonssøknad

Etter at fylkestinget fattet sitt vedtak om ny flyplass i Rana skulle dette sendes til samferdselsdepartementet som igjen skulle ta kontakt med Luftfartstilsynet der de ber dem gjenoppta arbeidet med konsesjonssøknaden for Polarsirkelen lufthavn. I slutten av april 2011 uttalte avdelingsdirektør i Luftfartstilsynets flysikringsavdeling, Espen Slyngstad, ifølge Rana Blad:
- Vi har ikke fått noen beskjed fra departementet etter at fylkestinget fattet sitt vedtak i denne saken. Det er de vi venter på før vi kan sette i gang.
I ettertid er det blitt kjent at Samferdselsdepartementet har bedt Luftfartstilsynet sende en kopi av konsesjonssøknaden til Avinor. Avinor er ifølge Rana Blad bedt om å kommentere følgende punkter overfor Samferdselsdepartementet innen 14. oktober 2011:
- Forhold ved søknaden som avviker fra de løsninger Avinor ville valgt i en tilsvarende søknad
- Behov for ytterligere utredninger
- Andre relevante forhold
I juni 2013 sier Stortinget ja til å bygge Polarsirkelen lufthavn.
Det har etter det vært diskusjon om fordeling av finansiering med tanke på høyere kostnad enn tidligere sagt. I februar 2017 sa Rana kommune ja til å bidra med inntil 300 millioner.

Bekreftelse av værmessig tilgjengelighet

Avinor har i et notat datert 17. desember 2012 beregnet værmessig tilgjengelighet for Polarsirkelen lufthavn (i Rana) til 94%. 94% er en tilgjengelighet som er under anbefalingen på 98% for større lufthavner. 94% er også en værmessig tilgjengelighet som er lavere en 95% som er anbefalt for etablering av mindre lufthavner.
I et brev fra Avinor til PLU, datert 8. februar 2013,  bekreftet Avinor en værmessig tilgjengelighet på minst 98 % på årsbasis for Hauan.

Detaljplanlegging

Avinor startet detaljplanlegging i mars 2014.
I desember 2015 ble den klar og Avinor overlevere da konsesjonssøknad for ny lufthavn. Kostnaden var da beregnet til 1,99 mrd. kroner.